CELEX: 62020CN0710
Language: el
Date: 2020-12-29 00:00:00
Title: Υπόθεση C-710/20: Αίτηση προδικαστικής αποφάσεως την οποία υπέβαλε το Okresný súd Bratislava I (Σλοβακία) στις 29 Δεκεμβρίου 2020 — Ποινική διαδικασία κατά AM

15.3.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 88/16
            
         
      Αίτηση προδικαστικής αποφάσεως την οποία υπέβαλε το Okresný súd Bratislava I (Σλοβακία) στις 29 Δεκεμβρίου 2020 — Ποινική διαδικασία κατά AM
      (Υπόθεση C-710/20)
      (2021/C 88/20)
      Γλώσσα διαδικασίας: η σλοβακική
      
         Αιτούν δικαστήριο
      
      Okresný súd Bratislava I
      
         Διάδικοι στην υπόθεση της κύριας δίκης
      
      Krajská prokuratúra v Bratislave, AM
      
         Προδικαστικά ερωτήματα
      
      
                  1)
               
               
                  Μπορεί μια διάταξη του εθνικού δικαίου, βάσει της οποίας, χωρίς τη μεσολάβηση απόφασης εθνικού δικαστηρίου, εξαφανίζεται άμεσα απόφαση εθνικού δικαστηρίου περί κατάργησης ποινικής διαδικασίας η οποία, κατά το εθνικό δίκαιο, έχει χαρακτήρα οριστικής απόφασης με αθωωτικό αποτέλεσμα και δυνάμει της οποίας η ποινική διαδικασία καταργήθηκε οριστικά κατόπιν αμνηστίας χορηγηθείσας σύμφωνα με το εθνικό δίκαιο, να θεωρηθεί συμβατή με το δικαίωμα πρόσβασης σε αμερόληπτο δικαστήριο, το οποίο κατοχυρώνεται στο άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης, με την απαγόρευση νέας δίωξης και επιβολής ποινής για το ίδιο ποινικό αδίκημα, η οποία προβλέπεται στο άρθρο 50 του Χάρτη των Θεμελιωδών Δικαιωμάτων της Ευρωπαϊκής Ένωσης, καθώς και με το άρθρο 82 της Συνθήκης για τη λειτουργία της Ευρωπαϊκής Ένωσης; Σε περίπτωση αρνητικής απάντησης στο ερώτημα αυτό: δεσμεύεται ένα εθνικό δικαστήριο από τέτοια διάταξη του εθνικού δικαίου;
               
            
                  2)
               
               
                  Μπορεί μια διάταξη του εθνικού δικαίου, η οποία περιορίζει τον εκ μέρους του Συνταγματικού Δικαστηρίου έλεγχο ψηφίσματος που εκδίδει η Národná rada Slovenskej republiky (Κοινοβούλιο της Σλοβακικής Δημοκρατίας) βάσει του άρθρου 86, στοιχείο i, του Συντάγματος της Σλοβακικής Δημοκρατίας, και το οποίο έχει ως αντικείμενο την ακύρωση απόφασης περί χορήγησης αμνηστίας ή περί ατομικής απονομής χάριτος, αποκλειστικά και μόνο στην εκτίμηση της συμφωνίας του οικείου ψηφίσματος με το Σύνταγμα της Σλοβακικής Δημοκρατίας, χωρίς να λαμβάνονται υπόψη οι δεσμευτικές νομικές πράξεις που έχει εκδώσει η Ευρωπαϊκή Ένωση, και ιδίως ο Χάρτης των Θεμελιωδών Δικαιωμάτων της Ευρωπαϊκής Ένωσης, η Συνθήκη για τη λειτουργία της Ευρωπαϊκής Ένωσης και η Συνθήκη για την Ευρωπαϊκή Ένωση, να θεωρηθεί σύμφωνη με την αρχή της καλόπιστης συνεργασίας κατά την έννοια του άρθρου 4, παράγραφος 3, της Συνθήκης για την Ευρωπαϊκή Ένωση και με το άρθρο 267 της Συνθήκης για τη λειτουργία της Ευρωπαϊκής Ένωσης, και επίσης με το άρθρο 82 της Συνθήκης για τη λειτουργία της Ευρωπαϊκής Ένωσης, με το δικαίωμα αμερόληπτου δικαστηρίου που κατοχυρώνεται στο άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης, καθώς και με την απαγόρευση νέας δίωξης και επιβολής ποινής για το ίδιο ποινικό αδίκημα, η οποία προβλέπεται στο άρθρο 50 του Χάρτη των Θεμελιωδών Δικαιωμάτων της Ευρωπαϊκής Ένωσης; Σε περίπτωση αρνητικής απάντησης στο ερώτημα αυτό: δεσμεύεται ένα εθνικό δικαστήριο από τέτοια απόφαση του εθνικού Συνταγματικού Δικαστηρίου;